32001R1636
L 222/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1636/2001 AL COMISIEI
din 23 iulie 2001
de modificare a Regulamentului nr. 2018/93 al Consiliului (CEE) privind furnizarea de statistici referitoare la capturile de pește și la activitatea piscicolă a statelor membre care pescuiesc în Atlanticul de Nord-Vest
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2018/93 al Consiliului din 30 iunie 1993 privind furnizarea de statistici referitoare la capturile de pește și la activitatea piscicolă a statelor membre care pescuiesc în Atlanticul de Nord-Vest (1), în special articolul 2 alineatul (4) și articolul 4,
întrucât:
(1)
La a noua sesiune din 1994, părțile la Convenția privind comerțul internațional cu specii ale faunei și florei sălbatice pe cale de dispariție (CITES) au cerut Organizației Națiunilor Unite pentru Alimentație și Agricultură (FAO) și agențiilor regionale de pescuit să controleze datele referitoare la capturile și comerțul cu specii din subclasa Elasmobranchia (rechin și calcan).
(2)
Consiliul științific al Organizației de pescuit în Atlanticul de Nord-Vest (NAFO) a identificat speciile din subclasa Elasmobranchia capturate în Atlanticul de Nord-Vest și a cerut părților contractante ale NAFO să declare aceste capturi prin intermediul chestionarelor Statlant 21A și 21B ale FAO.
(3)
Anexa I la Regulamentul (CEE) nr. 2018/93, adică echivalentul chestionarelor Statlant 21A și 21B menționate anterior, trebuie să fie modificată pentru a îndeplini obligațiile Comunității Europene ca parte contractantă a NAFO.
(4)
Consiliul științific al NAFO a modificat într-o oarecare măsură descrierea subzonelor și diviziunilor din Atlanticul de Nord-Vest și a modificat și adăugat anumite coduri și definiții care trebuie utilizate la comunicarea datelor privind capturile.
(5)
În conformitate cu articolul 4 alineatul (2) din Regulamentul (CEE) nr. 2018/93, statele membre pot să comunice datele sub o formă sau pe un suport diferite de cele definite în anexa V, cu acordul prealabil al Comisiei.
(6)
Mai multe state membre doresc să-și comunice datele sub o formă sau pe un suport diferite de cele definite în anexa V la Regulamentul (CE) nr. 2018/93 (adică echivalentul chestionarelor Statlant menționate anterior).
(7)
Măsurile prevăzute de prezentul regulament sunt conforme cu avizul Comitetului permanent de statistică agricolă instituit prin Decizia 72/279/CEE al Consiliului (2),
ADOPTĂ PREZENTUL REGULAMENT:
Articolul 1
Anexele I, III și IV la Regulamentul (CEE) nr. 2018/93 se înlocuiesc cu anexele I, II și III la prezentul regulament.
Articolul 2
Statele membre pot comunica datele respectând formatul definit în anexa IV la prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 iulie 2001.